臨池歌
作者：劉子翬
朝代：宋

paragraphs: 君不見鍾繇學書夜不眠，以指畫字衣皆穿。
當時尺牘來鄴下，錦標玉軸爭流傳。
又不見魯公得法屋漏雨，意象咄咄凌千古。
斷碑零落翠苔封，直氣英風猶可覩。
元常獨步黄初際，清臣後出今無繼。
風神迥處本天資，巧力亦自精勤至。
羨君好尚何高奇，寒窗弄筆手生胝。
向來失計墮塵網，銳氣直欲摩雲飛。
男兒舌在心何怍，却擬臨池尋舊學。
要須筆外見鍾顔，會自蛟龍生掌握。
銀鈎石刻余何愛，勸以短歌君勿怠。
他時八體妙有餘，此歌儻可君紳書。